“หุ้นเอเชีย” เปิดบวก! หลังวุฒิสภาสหรัฐ เคาะเพิ่มเพดานหนี้ 16 ล้านล้านบ.
“หุ้นเอเชีย” เปิดบวก! ตามทิศทางดาวโจนส์ปิดพุ่งขึ้นกว่า 300 จุด ขานรับวุฒิสภาสหรัฐบรรลุข้อตกลงเพิ่มเพดานหนี้ ราว 16 ล้านล้านบาท และตัวเลขผู้ขอรับสวัสดิการว่างงานของสหรัฐที่ลดลงมากที่สุดในรอบ 3 เดือน
8 ต.ค. 2564

ผู้สื่อข่าวรายงานว่า หุ้นเอเชียเปิดในแดนบวกตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 300 จุด เมื่อคืนวันที่ (7 ต.ค.2564) ขานรับข่าววุฒิสภาสหรัฐบรรลุข้อตกลงเพิ่มเพดานหนี้ รวมทั้งการเปิดเผยตัวเลขผู้ขอรับสวัสดิการว่างงานของสหรัฐที่ลดลงมากที่สุดในรอบ 3 เดือน ขณะที่นักลงทุนจับตาตัวเลขจ้างงานนอกภาคเกษตรเดือนก.ย.ของสหรัฐในวันนี้
โดยดัชนี SSE Composite ตลาดหุ้นจีนเปิดวันนี้ที่ 3,609.09 จุด เพิ่มขึ้น 40.92 จุด หรือ +1.15%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,031.37 จุด เพิ่มขึ้น 353.16 จุด หรือ +1.28% และดัชนี HSI ตลาดหุ้นฮ่องกงเปิดวันนี้ที่ 25,064.80 จุด เพิ่มขึ้น 363.07 จุด หรือ +1.47%
ทั้งนี้ตลาดได้รับแรงหนุนหลังจากที่นายชัค ชูเมอร์ ผู้นำเสียงข้างมากในวุฒิสภาจากพรรคเดโมแครตประกาศว่า แกนนำของพรรคเดโมแครตและรีพับลิกันสามารถบรรลุข้อตกลงเกี่ยวกับการเพิ่มเพดานหนี้ของสหรัฐจนถึงต้นเดือนธ.ค. ซึ่งจะช่วยให้รัฐบาลสหรัฐสามารถหลีกเลี่ยงการผิดนัดชำระหนี้ในเดือนนี้
ด้านวุฒิสภาสหรัฐมีมติด้วยคะแนนเสียง 50 ต่อ 48 ผ่านร่างกฎหมายเพิ่มเพดานหนี้ของรัฐบาลสหรัฐเป็นการชั่วคราว ซึ่งจะช่วยให้สหรัฐสามารถหลีกเลี่ยงการผิดนัดชำระหนี้ในเดือนนี้
อย่างไรก็ดีวุฒิสภาสหรัฐมีมติเพิ่มเพดานหนี้อีก 4.80 แสนล้านดอลลาร์ (ราว 16.24 ล้านล้านบาท) สู่ระดับ 28.90 ล้านล้านดอลลาร์ (ราว 978.01 ล้านล้านบาท) จนถึงวันที่ 3 ธ.ค. จากปัจจุบันที่ระดับ 28.40 ล้านล้านดอลลาร์ (ราว 961.09 ล้านล้านบาท)
สำหรับร่างกฎหมายดังกล่าวได้ถูกส่งไปยังสภาผู้แทนราษฎรสหรัฐเพื่อพิจารณาเป็นลำดับต่อไป ขณะที่มีการคาดการณ์ว่า สภาผู้แทนราษฎรจะให้การอนุมัติร่างกฎหมายดังกล่าว และส่งให้ประธานาธิบดีโจ ไบเดนลงนามบังคับใช้เป็นกฎหมายก่อนกำหนดเส้นตายวันที่ 18 ต.ค.นี้
นอกจากนี้นักลงทุนยังขานรับตัวเลขผู้ยื่นขอสวัสดิการว่างงานของสหรัฐลดลง 38,000 ราย สู่ระดับ 326,000 รายในสัปดาห์ที่สิ้นสุดวันที่ 2 ต.ค. ซึ่งเป็นการปรับตัวลงมากที่สุดในรอบ 3 เดือนหรือนับตั้งแต่เดือนมิ.ย. และต่ำกว่าที่นักวิเคราะห์คาดการณ์ที่ระดับ 345,000 ราย
ขณะเดียวกันนักลงทุนจับตาสหรัฐเปิดเผยตัวเลขจ้างงานนอกภาคเกษตรประจำเดือนก.ย.ในวันนี้ ซึ่งจะเป็นปัจจัยหนึ่งที่ธนาคารกลางสหรัฐ (เฟด) ใช้ในการพิจารณาการปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) และการปรับขึ้นอัตราดอกเบี้ย ขณะที่นักวิเคราะห์ในโพลสำรวจของ FactSet คาดการณ์ว่า ตัวเลขจ้างงานนอกภาคเกษตรเดือนก.ย.ของสหรัฐจะเพิ่มขึ้น 475,000 ตำแหน่ง ซึ่งดีกว่าในเดือนส.ค.ที่เพิ่มขึ้นเพียง 235,000 ตำแหน่ง
 
 